PRANEŠIMAS ŽINIASKLAIDAI  
2025 m. gegužės 7 d.

**Kaip greičiau susitaupyti pradiniam būsto įnašui: 5 realūs būdai**

**Siekdami įsigyti naują būstą žmonės įprastai pradeda nuo klausimo, kaip susitaupyti pradiniam įnašui. Dažnu atveju ši suma atrodo nemenka ir tampa pagrindine kliūtimi įsigyti būstą, tačiau tikslą pasiekti padeda aiškus planas, įpročių peržiūra ir keli praktiški sprendimai. Kokie jie, pasakoja „Luminor“ banko finansavimo srities vadovė Laura Žukovė.**

Net 41 proc. 18–29 metų gyventojų pagrindine kliūtimi įsigyti nuosavą būstą įvardija nepakankamas santaupas pradiniam įnašui, rodo „Luminor“ banko užsakymu atlikta bendrovės „Norstat“ apklausa. Šis rodiklis šiek tiek mažesnis 30–39 metų amžiaus grupėje, kur su tokia pačia problema susiduria 33 proc. apklaustųjų. Pasak L. Žukovės, tai rodo, kad finansinio pasirengimo trūkumas išlieka viena esminių priežasčių, dėl kurios gyventojai atideda sprendimą pirkti naują būstą.

**1. Aiškiai įsivardinkite tikslą ir laiką jam pasiekti**

Pirmas žingsnis pradinio įnašo link – žinoti, kokio dydžio pradinio įnašo jums reikės ir per kiek laiko norite jį sukaupti. Tai leis susiplanuoti, kokią sumą atidėti kas mėnesį.

„Pavyzdžiui, jei planuojate per trejus metus sukaupti 15 000 eurų, tai reiškia, kad kas mėnesį reikėtų atsidėti apie 420 eurų. Turėdami aiškų skaičių ir terminą, galite lengviau įsivertinti savo galimybes ir suplanuoti mėnesio biudžetą, koreguoti išlaidas bei įtraukti taupymą į savo finansinę kasdienybę“, – sako L. Žukovė.

**2. Ieškokite papildomų pajamų šaltinių**

Antra – net ir nedidelės papildomos pajamos gali gerokai paspartinti taupymą. Vienkartiniai projektai, sezoniniai darbai, parduodami nebereikalingi daiktai ar pajamų šaltiniu vertę hobiai – visa tai gali reikšmingai prisidėti prie pradinio įnašo.

„Kartais pakanka vienos papildomos veiklos per mėnesį, kad taupymo tempas padvigubėtų, svarbu nuspręsti, kad šios lėšos yra skirtos būtent pradiniam įnašui. Tuomet iškart perveskite pinigus į taupymui skirtą sąskaitą – taip jie nepateks į kasdienį vartojimo biudžetą ir lengviau atsispirsite pagundai juos išleisti“, – teigia ekspertė.

**3. Apkarpykite nepastebimas išlaidas**

Be to, kartais nepajuntame, kiek lėšų išleidžiame smulkmenoms – įvairioms televizijos prenumeratoms, maistui išsinešti, kasdieniams užkandžiams ar neplanuotiems pirkiniams. Šios išlaidos atrodo menkos, tačiau mėnesio pabaigoje gali sudaryti reikšmingą sumą.

„Kaupiant ilgesnį laikotarpį tokiam tikslui kaip pradinis įnašas, pravers peržiūrėti banko išrašus ir įsivardinti, kur dingsta jūsų pinigai. Dažnai tai padeda atrasti bent kelių dešimčių ar net šimtų eurų vertas galimybes taupyti. Pasvarstykite, galbūt kai kurių prenumeratų galima atsisakyti, o vietoje kavos puodelio kavinėje galite pasiruošti ją namuose. Taip maži įpročiai ilgainiui virs dideliu rezultatu“, – pataria L. Žukovė.

**4. Laikykitės finansinės drausmės**

Dar viena svarbi sąlyga pradinio įnašo link yra nuoseklumas. Anot ekspertės, nuoseklumui išlaikyti galite susikurti atskirą sąskaitą ar indėlį, į kurį nukreipsite lėšas, vos tik gausite pajamas. Geriausia tai daryti automatiškai, taip taupymas taps prioritetu, o ne tuo, kas lieka mėnesio pabaigoje.

„Tam galite naudoti ir finansų sekimo programėles ar net paprastą skaitmeninę lentelę, tokiu būdu lengviau seksite savo progresą ir bus lengviau eiti pirmyn. Kuo natūraliau taupymas įsilies į jūsų kasdienius sprendimus, tuo sklandžiau artėsite prie tikslo, kuriam taupote“, – sako pašnekovė.

**5. Pasikonsultuokite su specialistu**

Galiausiai, svarbu ne tik taupyti, bet ir daryti tai efektyviai. Finansų rinkoje gausu sprendimų, kurie gali sukauptą sumą apsaugoti nuo infliacijos. Pasirinkę tinkamą priemonę – pavyzdžiui, terminuotą ar kaupiamąjį indėlį, taupomąją sąskaitą ar panašų sprendimą, galite pinigus ne tik kaupti, bet ir uždirbti palūkanas.

„Kiekvieno žmogaus situacija skirtinga, todėl visada rekomenduojame pasitarti su banko specialistu. Dažnai tai padeda suplanuoti realistišką ir žmogaus galimybes bei poreikius atitinkantį taupymo planą, kuris lengviau ves link užsibrėžto tikslo“, – sako L. Žukovė.

Taupyti pradiniam būsto įnašui yra ne tik iššūkis, bet ir proga susiformuoti ilgalaikius finansinius įpročius, ugdyti finansinę atsakomybę. Svarbiausia nepamiršti, kad net ir nedideli, tačiau tinkami bei aiškūs žingsniai gali greitai priartinti prie reikiamo pradinio įnašo ir nuosavo būsto durų.

*Apklausą „Luminor“ banko užsakymu Estijoje, Latvijoje ir Lietuvoje 2025 metų kovo mėnesį atliko tyrimų bendrovė „Norstat“. Kiekvienoje Baltijos šalyje buvo apklausta apie tūkstantį 18-74 metų amžiaus žmonių.*

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius  
„Luminor“ komunikacijos projektų vadovas  
Tel.: +370 623 48086  
El. p.: [sarunas.kubilius@luminorgroup.com](mailto:sarunas.kubilius@luminorgroup.com)